CELEX: 62019TN0245
Language: et
Date: 2019-04-10 00:00:00
Title: kohtuasi T-245/19: 10. aprillil 2019 esitatud hagi — Uzina Metalurgica Moldoveneasca versus komisjon

8.7.2019   
            
            
               ET
            
            
               Euroopa Liidu Teataja
            
            
               C 230/54
            
         
      10. aprillil 2019 esitatud hagi — Uzina Metalurgica Moldoveneasca versus komisjon
      (kohtuasi T-245/19)
      (2019/C 230/68)
      Kohtumenetluse keel: inglise
      
         Pooled
      
      
         Hageja: Uzina Metalurgica Moldoveneasca OAO (Moldova) (esindajad: advokaadid P. Vander Schueren ja E. Gergondet)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tunnistada hagi vastuvõetavaks;
               
            
                  —
               
               
                  tühistada komisjoni 31. jaanuari 2019. aasta rakendusmäärus (EL) 2019/159 (1) hagejat puudutavas osas; ja
               
            
                  —
               
               
                  mõista kohtukulud välja kostjalt.
               
            
         Väited ja peamised argumendid
      
      Hagi põhjenduseks esitab hageja kaheksa väidet.
      
                  1.
               
               
                  Esiteks väidab hageja, et komisjoni rakendusmäärus 2019/159 põhineb ilmsel hindamisveal ja rikub võrdsuse ning diskrimineerimiskeelu põhimõtteid, kohaldades lõplikke kaitsemeetmeid Moldovast pärit impordile, samas kui võrreldavale impordile riikidest, mis on Euroopa Majanduspiirkonna liikmed, neid ei kohaldata.
               
            
                  2.
               
               
                  Teiseks väidab hageja, et komisjoni rakendusmäärus 2019/159 rikub Euroopa Parlamendi ja nõukogu 11. märtsi 2015 määruse (EL) 2015/478 (2) artiklit 18, kohaldades lõplikke kaitsemeetmeid Moldovast pärit impordile, kuigi impordi suhtes sellistest arengumaadest nagu Moldova ei oleks neid meetmeid rakendada tohtinud.
               
            
                  3.
               
               
                  Kolmandaks väidab hageja teise võimalusena, et kostja rikkus hea halduse ja õiguspärase ootuse põhimõtteid, tegi ilmse hindamisvea ja rikkus määruse 2015/478 artiklit 16, kui ta jättis kontrollimata, kas kaitsemeetmete kohaldamise tingimused olid täidetud iga asjaomase toote moodustava tootekategooria suhtes eraldi.
               
            
                  4.
               
               
                  Neljandaks väidab hageja, et kostja tegi ilmse hindamisvea, rikkus hoolsuskohustust ja määruse 2015/478 artikli 9 lõiget 1 ning artiklit 16, kui ta järeldas, et toote impordi kasv Euroopa Liidus õigustas kaitsemeetmete kehtestamist.
               
            
                  5.
               
               
                  Viiendaks väidab hageja, et kostja tegi olulise kahju ohu olemasolu järeldades ilmse hindamisvea, rikkus hea halduse põhimõtet ja hoolsuskohustust ning tegutses vastuolus määruse 2015/478 artikli 5 lõikega 2, artikli 9 lõikega 2 ja artikliga 16.
               
            
                  6.
               
               
                  Kuuendaks väidab hageja, et kostja tegi ilmse hindamisvea ja rikkus määruse 2015/478 artiklit 16, kuna ta ei tuvastanud, et impordikasv oli selline, mis ohustas Euroopa Liidu tööstust oluliselt kahjustada, ega kaalunud muid tegureid, mis võisid väidetava olulise kahju ohtu põhjendada.
               
            
                  7.
               
               
                  Seitsmendaks väidab hageja, et komisjoni rakendusmäärus 2019/159 rikub määruse 2015/478 artiklit 16, kuna kostjal puudus pädevus ja ta rikkus määruse 2015/478 artikli 5 lõiget 1, algatades ex officio uurimise, mis viis komisjoni rakendusmääruse 2019/159 vastuvõtmiseni.
               
            
                  8.
               
               
                  Kaheksandaks väidab hageja, et kostja rikkus tema õigust õiglasele menetlusele, jättes avalikustamata olulise teabe, mis puudutab impordi kujunemist ja ohuolukorda Euroopa Liidu majanduses.
               
            
         (1)  Komisjoni 31. jaanuari 2019. aasta rakendusmäärus (EL) 2019/159, millega kehtestatakse lõplikud kaitsemeetmed teatavate terasetoodete impordi suhtes (ELT L 31, 1.2.2019, lk 27).
      
         (2)  Euroopa Parlamendi ja nõukogu 11. märtsi 2015. aasta määrus (EL) 2015/478 impordi ühiste eeskirjade kohta (ELT L 83, 27.3.2015, lk 16).